Tajomný prípad agenta Bananyho
- Vydavateľstvo: TAKTIK
- Autor: Július Belan
- Ilustrátor: Mišo Uhrín
- Žáner: rozprávka, detektívka
- Rok vydania: 2017
- Počet strán: 72
- Jazyk: slovenský
Len čo sa agentovi Bananymu naskytne príležitosť pracovať pre skupinu Š.T.E.K.A.J. (Špeciálny Tajný Elitný Klub Agentov Jedinečných), neváha opustiť mesto Džem a absolvovať plavbu k výcvikovému centru na ostrove Lečomichuti. Plavba loďou Marmeláda 2 má ale pre bystrého agenta pripravenú záhadu, ktorá preverí jeho schopnosti. Stačí, aby obchodníkovi Karotovi zmizol vzácny náhrdelník Cviklíny I. Múdrej. Zároveň s ním mizne aj prekrásna Olivia Malina, no prípad odohrávajúci sa na šírom mori je oveľa zamotanejší, než sa zdá. Podozreniu sa nevyhnú pasažieri (herečka Brokolína, zápasník Greposlav Fruit, kúzelník Čips, spisovateľ Cukiny, fotografka a hudobníčka slečna Ejplová, náladový obchodník so starožitnosťami pán Karot), ani trojčlenný personál (jednonohý kapitán Tomato, sluha Bakla Žán, kuchár Marhuľo). Na agenta Bananyho čaká prípad, ktorý sa nezaobíde bez falošných obvinení, nejasných súvislostí. Vyriešiť ho musí však skôr, ako sa stihne loď doplaviť na miesto určenia. V ohrození sa totiž neocitá len "jeho milovaná" Olivia Malina, ale aj kariéra. To, či dokáže agent Banany svoju reputáciu obhájiť, sa už dočítate v tejto detskej detektívke. Príbeh je napísaný s ľahkosťou žiaka základnej školy. A práve jemu je táto publikácia určená. Nielenže pomôže zbystriť žiakove schopnosti a preveriť jeho logické zmýšľanie, ale navyše poslúži ako úvod do tajov detektívok zo "starej školy". Čítať knihu deťom pred spaním tak ako to robia rodičia až tak neodporúčam, pretože deti najlepšie urobia, keď sa do tohto chutného dobrodružstva pustia samé.
Klady:
- Formát knihy, kvalitný papier a väzba.
- Oddychové čítanie, ktorého text je písaný s ľahkosťou a vtipom.
- Sympatické postavy a rafinované nápady, vrátane detektívneho klišé.
- Zvolený rozprávačský štýl, vďaka ktorému dostáva kniha tretí rozmer a "noirovského" ducha.
- 12 pestrých ilustrácií Miša Uhrína
- Narážky na základnú školu, jasne kategorizujúce svojho čitateľa.
Zápory:
- Úvod necháva čitateľa na pochybách, či ide naozaj o detektívku, alebo len rozťahaný banán bez chuti. Preto sa nenechajte zmiasť hneď na začiatku.
- Jedlí hrdinovia sú síce kreslení pekne, ale skoro zakaždým vypadajú inak.
- Okrem zaujímavej pointy nič pre dospelých. Nad školskými narážkami a niekoľkými logickými dierami sa totiž dospeláci maximálne pousmejú.
Zaujímavosť:
- Prvá kniha pre deti Júliusa Belana v spolupráci s vydavateľstvom TAKTIK nesie poradové číslo šesť a rovnako ako tie predchádzajúce je určená deťom. Autorovi trvalo len mesiac, kým ju napísal a to ju písal výhradne len počas noci.
- Rovnako ako agent Banany, tak i sám autor nosieva rád biele tenisky. Dokonca keď bol malý, aj on trpel morskou nemocou (dnes už s ňou taktiež nemá problém) a zbožňoval hranaté socialistické karamelové lízanky. A keďže Július Belan holduje filmom a knihám, ktoré končia úplne nečakane, ukázala sa táto detektívka ako tá správna voľba, ale to už nech posúdia čitatelia sami.